KIRJALLINEN KYSYMYS E-1681/01

esittäjä(t): Bart Staes (Verts/ALE) komissiolle

(14. kesäkuuta 2001)

Aihe: Avoimet työpaikat komission teknisen avun toimisto Sokratesissa

Joulukuussa 2000 ja maaliskuussa 2001 teknisen avun toimisto Sokrates julkaisi kaksi avointa työpaikkaa The Bulletinissa(1) erityyppisten työntekijöiden palkkaamiseksi. Rekrytoinnissa syrjittiin niitä, joiden äidinkieli ei ollut englanti tai ranska. Nämä henkilöt jätettiin ennalta valintamenettelyn ulkopuolelle, vaikka heidän englannin ja ranskan taitonsa olisivat olleet poikkeuksellisen hyvät. Muunkielisiä ei siis otettu tässä haussa huomioon. On käsittämätöntä, että Sokrates, joka on komission teknisen avun toimisto, syyllistyy tällaiseen syrjintään.

Haluaisinkin kysyä komissiolta seuraavaa:

1. Kuka on vastuussa The Bulletinissa julkaistuista syrjivistä työpaikkailmoituksista?

2. Aikooko Sokrates noudattaa tulevaisuudessa syrjimättömyyteen perustuvaa henkilöstöpolitiikkaa? Mikä on syynä, jos ei aio näin tehdä?

3. Kuinka monen ehdokkaan äidinkieli oli englanti?

4. Kuinka monen ehdokkaan äidinkieli oli ranska?

5. Kuinka monen ehdokkaan äidinkieli ei ollut englanti tai ranska?

6. Kuinka moni ehdokas oli opiskellut yli vuoden englanninkielisessä yliopistossa?

7. Kuinka moni ehdokas oli opiskellut yli vuoden ranskankielisessä yliopistossa?

8. Kuinka moni ehdokas ei ollut opiskellut kummankaankielisessä yliopistossa?

9. Kuinka monen haastatellun ehdokkaan äidinkieli oli englanti?

10. Kuinka monen haastatellun ehdokkaan äidinkieli oli ranska?

11. Kuinka monen haastatellun ehdokkaan äidinkieli ei ollut englanti tai ranska?

12. Kuinka moni haastateltu ehdokas oli opiskellut yli vuoden englanninkielisessä yliopistossa?

13. Kuinka moni haastateltu ehdokas oli opiskellut yli vuoden ranskankielisessä yliopistossa?

14. Kuinka moni haastateltu ehdokas ei ollut opiskellut kummankaankielisessä yliopistossa?

15. Mikä on valittujen henkilöiden äidinkieli?

(1) Brysselissä sijaitseva Sokrates-, Leonardo- ja nuorisoasiain teknisen avun toimisto avustaa Euroopan komissiota on avoinna seuraavat työpaikat (m/n): Avustajat Päävaatimuksina kielitaito (äidinkieli englanti, erinomainen ranska ja saksa ja toinen unionin kieli Hallintoavustaja äidinkieli englanti, erinomainen ranska ja toinen unionin kieli. Bulletin, 7/12/00, s. 66. Sokrates-, Leonardo- ja nuorisoasiain teknisen avun toimisto avustaa Euroopan komissiota hakee viestintäassistenttia (m/n) Erinomainen suullinen englannin- ja ranskankielen taito erityiseksi eduksi katsotaan, jos toinen näistä kielistä on äidinkieli. Bulletin 1/3/01, s. 59.

Viviane Redingin komission puolesta antamayhteinen vastauskirjallisiin kysymyksiin E-1681/01 ja E-1682/01

(2. lokakuuta 2001)

Arvoisaa parlamentin jäsentä pyydetään ottamaan huomioon komission antamat vastaukset arvoisan parlamentin jäsenen Vitaliano Gemellin esittämiin kirjallisiin kysymyksiin E-4100/00(1), E-0779/01(2) ja E-1356/01(3) samasta asiasta.

Komission kanssa solmitun sopimuksen alaisena toimivissa järjestöissä, esimerkiksi Sokrates-, Leonardo- ja nuorisoasiain teknisen avun toimistossa, on toimittava usealla kielellä, ja näiden järjestöjen palkkaama henkilökunta edustaa useita kansallisuuksia ja äidinkieliä. Silloin tällöin järjestöjen on palkattava henkilökuntaa, joka osaa erittäin hyvin jotain tiettyä kieltä tai tiettyjä kieliä. Näin tehdessään järjestöjen on noudatettava kaikkia Belgiassa sovellettavia lakeja ja hallinnollisia määräyksiä sekä yhteisön säännöksiä työntekijöiden vapaasta liikkuvuudesta.

Komissio on pyytänyt Sokrates-, Leonardo- ja nuorisoasiain teknisen avun toimistoa kiinnittämään huomiota siihen, että sellaisten ilmausten kuin äidinkieli tai syntyperäinen puhuja käyttämistä työpaikkailmoituksissa voidaan pitää syrjintänä ja täten yhteisön lainsäädännön vastaisena. Järjestöjen johto on ilmoittanut komissiolle varmistavansa, ettei avoimia virkoja koskevissa ilmoituksissa käytetä tulevaisuudessa tällaisia termejä.

(1) EYVL C 174 E, 19.6.2001, s. 233.

(2) EYVL C 235 E, 21.8.2001, s. 245.

(3) EYVL C 350 E, 11.12.2001, s. 132.